**I.** **ВЪВЕДЕНИЕ**

1. На 13 юни 2013 г. Комисията представи на Съвета и на Европейския парламент посоченото по-горе предложение за регламент заедно с предложение за съответно решение. Целта на двете предложения е да се осигури въвеждането на ползваща телефон 112 услуга за спешни повиквания eCall в целия Съюз.

 Решението**[[1]](#footnote-1)** беше прието от Съвета на 8 май 2014 г.

2. Европейският икономически и социален комитет даде становището си на 19 септември 2013 г.

3. Европейският надзорен орган по защита на данните предаде становището си на Съвета и Европейския парламент на 29 октомври 2013 г.

4. Европейският парламент (докладчик г-жа Olga Sehnalová, Комисия по вътрешния пазар и защита на потребителите) прие позицията си на първо четене на 26 февруари 2014 г. Г-жа Sehnalová беше преназначена за докладчик след изборите през май 2014 г.

5. Съветът прие общ подход на 26 май 2014 г. (док. 9879/14). Председателството получи мандат за започване на преговори с Европейския парламент.

6. Тристранни срещи се състояха на 8 октомври, 11 ноември и 1 декември 2014 г. По време на третата тристранна среща съзаконодателите постигнаха съгласие по компромисен текст. В резултат на това, с писмо от 8 декември 2014 г. Европейският парламент уведоми Съвета, че ако Съветът приеме позицията си на първо четене въз основа на договорения компромисен текст, Европейският парламент ще гласува в подкрепа на приетия от Съвета текст без по-нататъшни изменения.

**II.** **ЦЕЛ**

7. В регламента се установяват разпоредбите относно изискванията за одобрение на типа за въвеждането на бордовата система eCall. Съгласно предложението се изисква да бъдат конструирани нови типове пътнически леки автомобили и лекотоварни превозни средства, за да се гарантира, че в случай на тежко произшествие автоматично или ръчно ще бъде изпратено спешно повикване до номера за спешни повиквания 112. Поради естеството на информацията, предоставяна чрез тази услуга, в предложението са предвидени и правила за защита на неприкосновеността на личния живот и личните данни.

 **III.** **АНАЛИЗ НА ПОЗИЦИЯТА НА СЪВЕТА НА ПЪРВО ЧЕТЕНЕ**

**A.** **Общо положение**

8. Съветът внесе в първоначалното предложение няколко изменения. Успоредно с това Европейският парламент също гласува редица изменения, които по същество бяха доста сходни с обсъжданите в Съвета. Двете институции бързо постигнаха споразумение, забавено единствено поради изборите за Европейски парламент през май 2014 г.

 Позицията на Съвета на първо четене съответно изменя първоначалното предложение на Комисията, като отчасти го преформулира въз основа на постигнатото с Европейския парламент споразумение.

**Б. Ключови въпроси на политиката**

9. Система eCall, основаваща се на услугата 112

По отношение на системата eCall беше внесена яснота в целия текст, включително в заглавието, като беше уточнено, че става дума конкретно за основаващата се на услугата 112 система eCall.

10. Включване в обхвата на системи, компоненти и отделни технически възли

 Съветът предвиди разширяване на обхвата на регламента, така че да бъдат обхванати и системи, компоненти и отделни технически възли

11. Освобождаване

 Съветът добави разпоредба, която внася яснота по отношение на освободените категории превозни средства.

12. Добавяне на нови определения

 Добавени бяха редица нови определения за уточняване на някои понятия, които са употребени в текста и които ще се използват и в бъдеще в делегирани актове.

13. „Постоянно монтирани“ системи eCall

 В текста беше добавено пояснение, че системата eCall следва да бъде постоянно монтирана в превозното средство при представянето му за одобряване на типа.

14. Услуги, поддържани от трети страни (УТС)

 Съветът добави в текста възможността собствениците на превозни средства да използват в допълнение към основаващата се на услугата 112 система eCall и УТС, като същевременно върху тези УТС не се налагат задължения.

15. Съвместимост с навигационни спътникови системи

Съветът предвиди задължителна съвместимост на системата eCall с навигационните системи „Галилео“ и Европейската геостационарна служба за навигационно покритие (EGNOS), като същевременно предостави на производителите възможност за осигуряване на съвместимост и с други навигационни системи.

16. Достъп на независими оператори

В текста бе предвидено системата eCall, основаваща се на услугата 112, да бъде достъпна за ремонт и техническо обслужване за независими оператори срещу разумна такса в съответствие с Регламент (ЕО) 715/2007, в който се установяват разпоредби относно достъпа до информация за ремонт и техническо обслужване на превозни средства.

17. Правила относно защитата на неприкосновеността на личния живот и личните данни

 Съветът измени първоначалното предложение на Комисията, като включи ясно позоваване на приложимите правила за защита на данните, които постановяват, че данните от eCall могат да се използват само при извънредни ситуации и автоматично се заличават, че не може да има обмен на данни между основаващата се на услугата 112 система eCall и система на трета страна и че ръководството за употреба предоставя на собственика информация за обработването на данни от всяка система.

18. Актове за изпълнение

 Съветът добави в текста и разпоредба, че някои практически договорености в областта на защитата на данните ще бъдат уточнени посредством актове за изпълнение, а не делегирани актове. Това доведе до добавянето на съответни разпоредби в постановителната част.

19. Оправомощаване на Комисията

 В текста на Съвета се установява, че оправомощаването на Комисията да приема делегирани актове се ограничава до период от 5 години, който се продължава мълчаливо, а девет месеца преди края на 5-годишния период Комисията изготвя доклад относно делегирането на правомощията.

20. Докладване и преразглеждане

 Беше добавена разпоредба, която изисква от Комисията до представи до 2021 г. доклад за оценка на постиженията на системата eCall и степента на нейното навлизане, да проучи евентуалното включване в обхвана на регламента на други категории превозни средства и да направи оценка на необходимостта от платформа с открит достъп.

21. Дата на прилагане

Датата на прилагане беше определена във връзка с предвиденото в Решение 585/2004/ЕС за въвеждането на оперативно съвместимата в целия Съюз услуга eCall. За начална дата на прилагане беше определен 31 март 2018 г.

22. Изменение на приложението

 Съветът внесе в приложението промени с цел по-добро отразяване на разпоредбите в членовете.

23. Съображения

 Съветът измени съображенията, за да съответстват на изменените постановителни части на регламента и да отговорят на някои опасения на Европейския парламент.

IV. ЗАКЛЮЧЕНИЕ

При определянето на своята позиция Съветът взе изцяло предвид предложението на Комисията и позицията на Европейския парламент на първо четене.

По отношение на измененията, предложени от Европейския парламент, Съветът отбелязва, че голяма част от тях — по дух, частично или изцяло — вече са включени в неговата позиция.

1. Решение № 585/2014/ЕС на Европейския парламент и на Съвета от 15 май 2014 г. за въвеждането на оперативно съвместимата в целия Съюз услуга eCall (ОВ L 164, 3.6.2014 г., стр. 6). [↑](#footnote-ref-1)